**Ministru kabineta noteikumu projekta „Grozījumi Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība” (turpmāk – Noteikumu projekts) ir izstrādāts pēc Labklājības ministrijas iniciatīvas, lai pilnveidotu komersantu – darbiekārtošanas pakalpojumu sniedzēju – licencēšanas un uzraudzības kārtību un precizētu licences darbības apturēšanas un licences anulēšanas nosacījumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Ministru kabineta 2007. gada 3.jūlija noteikumu Nr. 458 „Komersantu – darbiekārtošanas pakalpojumu sniedzēju – licencēšanas un uzraudzības kārtība” (turpmāk – Noteikumi) 23.punktā ir ietverts nosacījums, kuros gadījumos Nodarbinātības valsts aģentūra (turpmāk – NVA), pamatojoties uz licences saņēmēja iesniegumu, licenci darbiekārtošanas pakalpojumu sniegšanai (turpmāk – licence) izsniedz atkārtoti. Šobrīd Noteikumi paredz licenci izsniegt atkārtoti, ja mainījusies licences saņēmēja firma, juridiskā vai darbības vietas adrese vai nepieciešams papildināt licencē ietverto valstu vai darbiekārtošanas pakalpojumu veidu uzskaitījumu, bet neparedz iespēju licencē svītrot valsti(-is) un darbiekārtošanas pakalpojumu veidu(-us), ja licences saņēmējs vairs nesniedz konkrēto darbiekārtošanas pakalpojumu veidu kādā no valstīm. Ņemot vērā, ka NVA praksē ir licences saņēmēji, kuri ir izņēmuši licenci uz ļoti daudzām valstīm, bet no pārskatiem ir secināms, ka komersants darbiekārtošanas pakalpojumus sniedz tikai dažās no tām, šāda situācija nav pieļaujama, jo tas rada negodīgu konkurenci citu darbiekārtošanas pakalpojumu sniedzēju vidū, kuri licencē norāda tikai tās valstis un darbiekārtošanas pakalpojumu veidus, kuros faktiski tiek sniegti darbiekārtošanas pakalpojumi, savukārt tas maldina arī darba meklētājus, ka licences saņēmējs sniedz pakalpojumus visās licencē norādītajās valstīs un darbiekārtošanas pakalpojumu veidos. Līdz ar to šo normu ir nepieciešams papildināt. (Noteikumu projekta 5.punkts).  2. Šobrīd Noteikumi paredz stingrākus nosacījumus gan uz iesniegumā norādāmo informāciju, gan licences saņēmēja pienākumiem tiem komersantiem, kuri darbiekārtošanas pakalpojumus sniedz sadarbībā ar ārvalsts partneri(-iem). Bezdarbnieku un darba meklētāju atbalsta likuma (turpmāk – BDMAL) 17.pants nosaka darbiekārtošanas pakalpojumu veidus, kas ir iekļauti Noteikumos. Iepriekšminētās darbiekārtošanas pakalpojumu procesu regulējošās normas nenosaka kāda darbiekārtošanas pakalpojuma veida atšķirīgu, augstāku stāvokli attiecībā pret citiem pakalpojumu veidiem. Tāpat iepriekš minētie normatīvie akti nenosaka, ka uz komersantiem, kuri sniedz darbiekārtošanas pakalpojumus Latvijā, nebūtu jāattiecina komersantam obligāti izpildāmas prasības, iesniedzot iesniegumu licences saņemšanai un turpmāk pildot licences saņēmēja pienākumus. Lai atbilstoši Administratīvā procesa likuma 6.pantā noteiktajam, NVA varētu pieņemt pie vienādiem faktiskajiem un tiesiskajiem lietas apstākļiem vienādus lēmumus, 11.5.apakšpunktā ir jānosaka, ka turpmāk komersantam iesniegumam būs jāpievieno sadarbības līguma ar ārvalsts partneri vai Latvijas darbiekārtošanas pakalpojumu sniedzēju (turpmāk – visi kopā - sadarbības partneri) kopiju vai līguma projektu, bet 24.1., 24.3., 24.11.apakšpunktā, 24.1; 26.punktā un 28.1.apakšpunktā vārds „ārvalsts” attiecīgā skaitlī un locījumā ir jāaizstāj ar vārdiem „citi sadarbības” attiecīgā skaitlī un locījumā (Noteikumu projekta 4., 6., 7., 8., 10., 11. un 12.punkts).  3. Noteikumi nosaka, ka komersantam, kas vēlas saņemt licenci darbiekārtošanas pakalpojumu sniegšanai, iesniedzot NVA iesniegumu licences saņemšanai, ir jānorāda darbības vietas adrese, kurā komersants faktiski sniedz darbiekārtošanas pakalpojumus. Darbības vietas adrese ir ietverta licences formā. Noteikumi paredz, ja ir mainījusies licences saņēmēja darbības vietas adrese, licenci izsniedz atkārtoti. Lai nemaldinātu darbiekārtošanas pakalpojumu saņēmējus, licences saņēmēja darbības vietas adrese tiek publicēta NVA tīmekļa vietnē licenču reģistrā, savukārt komersantam ir pienākums darbiekārtošanas pakalpojumu reklāmā norādīt darbības vietas adresi, kā arī pirms darba meklētāja nosūtīšanas pie darba devēja rakstiski informēt darba meklētāju par konkrēto darba piedāvājumu, norādot darbības vietas adresi. Atbilstoši Noteikumos noteiktajiem licences saņēmēja pienākumiem, licences saņēmējam viens no pienākumiem ir piedalīties NVA veiktajās pārbaudēs un uzrādīt licences saņēmēja darbiekārtošanas pakalpojumu sniegšanas vietu, savukārt NVA, īstenojot licences saņēmēja uzraudzību, viens no pienākumiem ir pārbaudīt licences saņēmēja darbiekārtošanas pakalpojumu sniegšanas vietu un ne retāk kā reizi divos gados NVA uzrauga kārtību, kādā tiek sniegti darbiekārtošanas pakalpojumi, pārbaudot licences saņēmēju tā darbības vietā. Šobrīd NVA savā praksē ir konstatējusi problēmu, ka veicot plānotās pārbaudes komersantu norādītajās darbības vietas adresēs, NVA konstatē, ka daļa komersantu norādītajās darbības vietas adresēs neatrodas un darbiekārtošanas pakalpojumus nesniedz, līdz ar to NVA nevar pilnvērtīgi veikt šo komersantu uzraudzību, savukārt darbiekārtošanas pakalpojumu saņēmēji tiek maldināti par faktisko darbības vietu. (Noteikumu projekta 9.punkts).  4. Noteikumu V.nodaļa nosaka licences darbības apturēšanas un anulēšanas kārtību. Noteikumi paredz NVA tiesības apturēt licences darbību uz laiku līdz sešiem mēnešiem vai, pamatojoties uz tiesībaizsardzības iestāžu, vai ārvalstu kompetento institūciju iesniegtajiem dokumentiem par iespējamajiem noziedzīgajiem nodarījumiem, uz laiku līdz lietas apstākļu pilnīgai noskaidrošanai par pārkāpumiem, kurus licences saņēmējs var novērst. Noteikumos 37.punkta tiesību norma ir uzrakstīta pietiekami plaši, lai to NVA tiesību piemērotāji varētu interpretēt atbilstoši katrai konkrētai situācijai, pielietojot dažādas interpretācijas metodes. Praksē nosacījumu, ka lēmumu par licences darbības apturēšanu var pieņemt, ja nav ievērotas šajos noteikumos minētās prasības, tiesību normas piemērotāji piemēro tikai tajos gadījumos, ja licences saņēmējs nepilda šo noteikumu 24.punktā minētos licences saņēmēja pienākumus un nerada būtisku apdraudējumu vai kaitējumu darbiekārtošanas pakalpojumu saņēmēju likumīgajām interesēm, līdz ar to tiesību normu ir nepieciešams sašaurināt un precizēt, lai būtu skaidrs nosacījums, kuros gadījumos tiek pieņemts lēmums par licences darbības apturēšanu. (Noteikumu projekta 13.punkts).  5. Noteikumu projekts paredz NVA tiesības anulēt licenci komersantam, kuram ir izsniegta licence darbiekārtošanas pakalpojumu sniegšanai šādos gadījumos, ja: licences saņēmējs nav pildījis šajos noteikumos noteiktos licences saņēmēja pienākumus, radot būtisku apdraudējumu vai kaitējumu darbiekārtošanas pakalpojumu saņēmēja likumīgajām interesēm; licences saņēmējs lēmumā par licences darbības apturēšanu noteiktajā termiņā nav novērsis konstatētos pārkāpumus; licences saņēmējs ir pārkāpis citus ar licences izmantošanu saistītos normatīvos aktus un attiecīgo pārkāpumu dēļ rada vai var radīt apdraudējumu darbiekārtošanas pakalpojumu saņēmēja likumīgajām interesēm; licences saņēmējs ir sniedzis nepatiesas vai maldinošas ziņas, lai saņemtu licenci; licences saņēmējs neatbilst licences saņēmējam izvirzītajām prasībām; licences saņēmējs darbiekārtošanas pakalpojumu sniegšanu ir izbeidzis vai pārtraucis uz laikposmu, kas ir ilgāks par gadu vai no pārskatiem par darbiekārtošanas pakalpojumu sniegšanu atkārtoti secināms, ka darbiekārtošanas pakalpojumi netiek sniegti. Noteikumi paredz stingrus nosacījumus, kuros gadījumos NVA pieņem lēmumu par licences anulēšanu, lai aizsargātu darbiekārtošanas pakalpojumu saņēmējus un anulētu licenci negodprātīgiem komersantiem, kuri sniedz darbiekārtošanas pakalpojumus, lai pasargātu darbiekārtošanas pakalpojumu saņēmējus no iespējamiem cilvēktirdzniecības riskiem. Viens no nosacījumiem, kad NVA ir tiesības licences saņēmējam anulēt licenci ir arī tad, ja pēdējā gada laikā komersanta darbībā ir konstatēti administratīvie pārkāpumi darba tiesību, darba aizsardzības, patērētāju tiesību aizsardzības un negodīgas komercprakses jomā. Praksē ir gadījumi, kad licences saņēmējam ir izteikts administratīvā soda veids – brīdinājums, par kādu no pārkāpumiem kādā no iepriekš minētajām jomām un atbilstoši šiem Noteikumiem NVA anulē licenci darbiekārtošanas pakalpojumu sniedzējam, taču ievērojot taisnīguma un samērīguma principu lemjot par licences anulēšanu, turpmāk Noteikumos ir jāparedz nosacījums, ka NVA nebūs tiesības anulēt licenci, ja pēdējā gada laikā par komersanta darbību komersants būs saņēmis administratīvo sodu – brīdinājumu par administratīviem pārkāpumiem darba tiesību, darba aizsardzības, patērētāju tiesību aizsardzības un negodīgas komercprakses jomā, pieņemot, ka šāds sods nav pietiekami būtisks apdraudējums vai kaitējums darbiekārtošanas pakalpojumu saņēmēja likumīgajām interesēm, lai uzreiz atņemtu licenci darbiekārtošanas pakalpojumu sniedzējam. (Noteikumu projekta 1.punkts).  6. Šobrīd Noteikumi neparedz iespēju NVA anulēt licenci, ja licences saņēmējs atkārtoti nepiedalās NVA pārbaudē licences saņēmēja darbības vietā, līdz ar to NVA nevar veikt konkrētā komersanta uzraudzību, savukārt darbiekārtošanas pakalpojumu saņēmējiem šāda rīcība var radīt cilvēktirdzniecības riskus, tāpēc, lai NVA varētu veikt kvalitatīvu un efektīvu licences saņēmēju uzraudzību un kontroli un lai mazinātu iespējamos cilvēktirdzniecības riskus darbiekārtošanas pakalpojumu saņēmējiem, kuri tiesiski paļaujas, ka komersanti, kuriem ir izsniegta licence darbiekārtošanas pakalpojumu sniegšanai, savus pakalpojumus sniedz godprātīgi, Noteikumos tiek paredzēti stingrāki nosacījumi licences anulēšanas gadījumos. (Noteikumu projekta 13.punkts).  7. Šobrīd Noteikumi neparedz iespēju licences saņēmējam iesniegt NVA iesniegumu licences anulēšanai. Lai turpmāk licences saņēmējam būtu tāda iespēja pēc paša vēlēšanās iesniegt iesniegumu licences anulēšanai, Noteikumi ir jāpapildina ar jaunu nosacījumu. (Noteikumu projekta 13.punkts).  8. Šobrīd licenci izsniedz komersantam, kas atbilst arī vienai no šādām prasībām, ka komersanta pārvaldes institūciju locekļi nav bijuši tāda komersanta pārvaldes institūciju locekļi, kuram iepriekš anulēta licence, pamatojoties uz šo noteikumu 38.1., 38.2. vai 38.3.apakšpunktu, vai ir pagājis gads kopš licences anulēšanas, pamatojoties uz šo noteikumu 38.1., 38.2. vai 38.3.apakšpunktu. NVA praksē komersanti nomaina valdes locekļu sastāvu, bet nenomaina uzņēmuma nosaukumu un turpina sniegt darbiekārtošanas pakalpojumus. Šāda situācija maldina darba meklētājus, jo publiskajā telpā ir pieejams komersanta nosaukums, bet darba meklētājiem un potenciāliem sadarbības partneriem NVA mājas lapā ir pieejami divi reģistri – „Komersantu, kas saņēmuši licenci NVA darbiekārtošanas pakalpojumu sniegšanai” un „Anulēto licenču reģistrs” jeb komercsabiedrību, kurām ir anulētas licences, reģistrs, kuros NVA nepublicē informāciju par valdes locekļiem. Lai nepieļautu NVA klientu maldināšanu un situāciju, kad komersanta valdes loceklis, kuram ir anulēta licence darbiekārtošanas pakalpojumu sniegšanai, ir atkāpies no komersanta vadības (netiek uzskatīts par komersanta valdes locekli), bet minētais komersants pēc valdes sastāva maiņas tomēr iesniedz NVA iesniegumu licences saņemšanai, ir nepieciešams arī komersantiem noteikt tādas pašas prasības, kas jau šobrīd attiecas uz komersanta pārvaldes institūciju locekļiem (Noteikumu 9.7.apakšpunkts), jo ir jābūt likumsakarībai ne tikai starp valdes locekļa rīcību un komersantu, kuram ir anulēta licence, bet arī likumsakarībai starp komersantu kā subjektu un lēmumu par licences anulēšanu komersantam, tāpēc Noteikumi jāpapildina ar 9.8.apakšpunktu. (Noteikumu projekta 3.punkts).  **Lai novērtu iepriekš minētās problēmas Noteikumu projekts paredz šādas izmaiņas:**  1. Noteikumu projekts paredz, ka NVA nebūs tiesības anulēt licenci, ja pēdējā gada laikā par komersanta darbību komersants būs saņēmis administratīvo sodu – brīdinājumu par administratīviem pārkāpumiem darba tiesību, darba aizsardzības, patērētāju tiesību aizsardzības un negodīgas komercprakses jomā, pieņemot, ka šāds sods nav pietiekami būtisks apdraudējums vai kaitējums darbiekārtošanas pakalpojumu saņēmēja likumīgajām interesēm, lai uzreiz atņemtu licenci darbiekārtošanas pakalpojumu sniedzējam. (Noteikumu projekta 1.punkts).  2. Noteikumi papildināti ar 9.8.apakšpunktu, nosakot, ka turpmāk licenci izsniegs komersantam, kas nav bijis tāds komersants, kuram iepriekš anulēta licence, pamatojoties uz šo noteikumu 38.2., 38.3., 38.4., 38.5.apakšpunktu, vai ir pagājis gads kopš licences anulēšanas, pamatojoties uz šo noteikumu 38.2., 38.3., 38.4., 38.5.apakšpunktu,lai nepieļautu NVA klientu maldināšanu un situāciju, kad komersanta valdes loceklis, kuram ir anulēta licence darbiekārtošanas pakalpojumu sniegšanai, ir atkāpies no komersanta vadības (netiek uzskatīts par komersanta valdes locekli), bet minētais komersants pēc valdes sastāva maiņas, tomēr iesniedz NVA iesniegumu licences saņemšanai un turpina īstenot negodprātīgu komercdarbību. (Noteikumu projekta 3.punkts).  3. Turpmāk licences saņēmējam būs jāsniedz informācija ne tikai par līgumiem, kas slēgti ar ārvalsts partneriem, bet ar jebkuru sadarbības partneri, tostarp ar Latvijas darbiekārtošanas pakalpojumu sniedzēju. (Noteikumu projekta 4., 6., 7., 8., 10., 11. un 12.punkts).  4. Turpmāk licencē varēs svītrot valsti(-is) un darbiekārtošanas pakalpojumu veidu(-us), ja licences saņēmējs vairs nesniedz kādu no darbiekārtošanas pakalpojumu veidiem konkrētā valstī(-īs). Šādā gadījumā NVA, pamatojoties uz licences saņēmēja iesniegumu, licenci izsniegs atkārtoti. Saņemot licenci atkārtoti, licences saņēmējs maksā valsts nodevu 14,23 euro. (Noteikumu projekta 5.punkts).  5. Noteikumu projekts tiek papildināts ar nosacījumu, ka turpmāk licences saņēmējam būs pienākums būt sasniedzamam licences saņēmēja darbības vietā, lai NVA varētu veikt licences saņēmēja pārbaudi licences saņēmēja darbības vietā, pretējā gadījumā, ja licences saņēmējs atkārtoti nepiedalīsies NVA veiktajās pārbaudēs, tas būs viens no priekšnosacījumiem, kad NVA varēs pieņemt lēmumu par licences anulēšanu. (Noteikumu projekta 9., 13. un 14.punkts).  6. Noteikumu projektā precizēti un papildināti licences apturēšanas un anulēšanas nosacījumi, lai vienlaikus izvairītos no pārāk plašas un neviennozīmīgas šo tiesību normu interpretācijas un paredzētu arī stingrākus nosacījumus gadījumos, ja licences saņēmējs atkārtoti nepiedalās NVA pārbaudē licences saņēmēja darbības vietā. (Noteikumu projekta 2., 13. un 14.punkts).  7. Tiek precizēts Noteikumu 37.punkts, paredzot, ka lēmumu par licences darbības apturēšanu NVA būs tiesīga pieņemt, ja licences saņēmējs nepildīs šo noteikumu 24.punktā minētos licences saņēmēja pienākumus un neradīs būtisku apdraudējumu vai kaitējumu darbiekārtošanas pakalpojumu saņēmēju likumīgajām interesēm. (Noteikumu projekta 13.punkts).  8. Turpmāk licences saņēmējam, iesniedzot iesniegumu NVA par licences anulēšanu, būs tiesības pēc savas iniciatīvas atteikties no licences, norādot pamatojumu licencē. (Noteikumu projekta 13.punkts). |
| 3. | Projekta izstrādē iesaistītās institūcijas | NVA, Latvijas personāla atlases asociācija |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz komersantiem, kuri vēlas saņemt licenci darbiekārtošanas pakalpojumu sniegšanai, uz komersantiem, kuri jau sniedz darbiekārtošanas pakalpojumus un darbiekārtošanas pakalpojumu saņēmējiem. Līdz 26.08.2016. NVA licenci darbiekārtošanas pakalpojumu sniegšanai ir saņēmuši 115 komersanti. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Noteikumu projekta izstrādē tika nodrošināta, ievietojot Noteikumu projektu Labklājības ministrijas tīmekļa vietnē [www.lm.gov.lv](http://www.lm.gov.lv) un aicinot sabiedrības pārstāvjus sniegt viedokli. |
| 2. | Sabiedrības līdzdalība projekta izstrādē | 18.03.2016.Labklājības ministrijas, Nodarbinātības valsts aģentūras un Latvijas personāla atlases asociācijas sanāksmes par grozījumiem Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība”;  15.04.2016. Labklājības ministrijas, Nodarbinātības valsts aģentūras un Latvijas personāla atlases asociācijas sanāksmes par grozījumiem Ministru kabineta 2007.gada 3.jūlija noteikumos Nr.458 „Komersantu – darbiekārtošanas pakalpojumu sniedzēju – licencēšanas un uzraudzības kārtība”. |
| 3. | Sabiedrības līdzdalības rezultāti | Noteikumi papildināti ar 24.2 punktu, bet, pamatojoties uzTieslietu ministrijas 07.06.2016. atzinumā Nr.1-9.1/693 izteikto iebildumu par noteikumu projekta 24.2punktu, lai nodrošinātu vienlīdzīgu attieksmi pret visiem komersantiem - darbiekārtošanas pakalpojumu sniedzējiem, no noteikumu projekta tiek svītrots 24.2punkts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās NVA. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts neparedz NVA funkciju paplašināšanu vai sašaurināšanu, kā arī neietekmē pieejamos cilvēkresursus. |
| 3. | Cita informācija | Nav. |

*Noteikumu projekts anotācijas III, IV, V sadaļu neskar.*

Labklājības ministrs J.Reirs

29.08.2016. 13:21

2179

E.Heidere

Tālrunis: 67021690

Fakss: 67021505

e-pasts: [Elina.Heidere@lm.gov.lv](mailto:Elina.Heidere@lm.gov.lv)